PRANGLI PÕHIKOOLI

ARENGUKAVA

2023–2027

Sisukord

[Sissejuhatus 2](#_Toc150149362)

[Üldandmed 2](#_Toc150149363)

[Missioon 2](#_Toc150149364)

[Visioon 3](#_Toc150149365)

[Põhiväärtused 3](#_Toc150149366)

[Hetkeolukord ja arenguvajadused 3](#_Toc150149367)

[Väljakutsed 5](#_Toc150149368)

[Prangli Põhikooli arenduse eesmärgid 5](#_Toc150149369)

[Arengukava elluviimine ja uuendamise kord 6](#_Toc150149370)

# Sissejuhatus

Prangli Põhikooli arengukava on dokument, mis määrab ära kooli arengu eesmärgid, põhisuunad ja tegevuskava viieks aastaks (2023–2027) ning arengukava uuendamise korra. Prangli Põhikooli arengukava koostamisel on lähtutud põhikooli- ja gümnaasiumiseadusest, Eesti arenguvaldkonna arengukavast 2021–2035, Eesti Vabariigi õigusaktidest, kooli põhimäärusest, kooli sisehindamise aruandest 2017–2022, Viimsi valla hariduse ja noorsootöö arengukavast 2021–2030, Viimsi valla arengukavast 2022–2027 ja Prangli saare arengukavast 2020–2030. Prangli Põhikooli arengukava põhieesmärgiks on tagada kooli jätkusuutlikkus, ja õpilaste arengu toetamine.

Kooli hetkeolukorda peegeldav SWOT-analüüs viidi läbi 2022. aasta detsembris. Esile kerkinud kooli arengut mõjutavad tugevused, nõrkused, ohud ja võimalused on arengukava tegevuskava koostamisel arvesse võetud. Arengukava ja selle tegevuskava on aluseks kooli üldtööplaanile, milles kavandatakse igal õppeaastal eesmärkide saavutamiseks detailsemad tegevused.

Arengukava on koostatud koostöös hoolekogu, õpilaste ja õppenõukoguga.

# Üldandmed

Prangli Põhikool asub Harjumaal Prangli saarel. Kooli juriidiline aadress on Kelnase küla, Viimsi vald 74006, Harju maakond. Ametlikult kasutatav e-posti aadress on [kool@prangli.edu.ee.](mailto:kool@prangli.edu.ee) Prangli Põhikool on Viimsi Valla munitsipaalasutus oma eelarve, pitsati ja sümboolikaga.

# Missioon

Prangli Põhikooli missiooniks on aidata kaasa isikupärase, arengule motiveeritud, muutustele avatud, tolerantse inimese kujundamisele kvaliteetse hariduse, valikainete, huvitegevuse ja traditsioonide kaudu.

# Visioon

Prangli Põhikool on individuaalset ja saare traditsioonilist elulaadi toetavat õpikeskkonda pakkuv haridusasutus, mis tagab igale õpilasele konkurentsivõimelise hariduse ja toimetuleku elus.

Visiooni saavutamine toimub juhtimise ja personalitöö, õppe- ja kasvatustegevuse, huvigruppide kaasamise ning ressursside juhtimise valdkondade kaudu. Valdkonnad ja eesmärgid on aluseks tegevuskava ning tööplaanide väljatöötamisel.

# Põhiväärtused

* **Kvaliteetne haridus ja toetav kaasaegne õpikeskkond**, kus iga osaline püüab läbi oma tugevuste õpetamis- ja õppimisprotsessi veel edukamaks muuta.
* **Aktiivne ja terve eluhoiak**. Kõik koolipere liikmed peavad oluliseks puhast elukeskkonda ja tervislikke eluviise ning tegutsevad teadlikult enda füüsilise ja vaimse tervise hoidmise nimel, et jätkuks energiat, teotahet ja positiivsust.
* **Kogukonna vaim, traditsioonid ja koostöö.** Väärtustame oma kodusaare kultuuri ja traditsioone. Austame ja arvestame koos tegutsemisel eri osapoolte seisukohti. Meile on oluline pooltevaheline mõistev suhtumine ja arusaam. Teame, et parimad tulemused saavutame koostöös.

# Hetkeolukord ja arenguvajadused

Praegune õppehoone on ühe põhikorruse ja viie tööruumiga maja (neli klassiruumi ja üks õpetajate tuba). Kuna maja omab silmapaistvat kultuuri- ja haridusloolist väärtust, siis on hoone tunnistatud riigi kaitse all olevaks kinnismälestiseks. Õppetöö toimub liitklassides, kus õpetajaskond peab tihti olema suuteline õpetama mitut erinevat õppeainet, et tagada õppekava täitmine ja õpilase arengu toetamine. Väikekooli plussiks on õpetajate ja õpilaste omavaheline vahetu suhtlemine ning igat õpilast saab toetada individuaalselt, vastavalt tema võimetele ja huvidele. Kooli personal on koostööaldis ja avatud uuendustele.

Saare linnalähedane asukoht, looduslik, turvaline ja stressivaba keskkond loovad õpetajatele ja õpilastele head võimalused eneseteostuseks ning oma võimete maksimaalseks kasutamiseks õppetöös. Prangli elanike (sh ka õpilaste ja õpetajate) paremate liikumisvõimaluste loomiseks on Viimsi valla arengukavas plaanis pöörata suuremat tähelepanu saarte vahelise laevaühenduse parandamisele ja kvaliteedi tõstmisele. Tihedam liikumisgraafik suurendab eelduste kohaselt püsielanikkonna arvu ja sellest tulenevalt kasvaks ka lastega perede hulk saarel ning õpilaste arv koolis.

Kiire tehnoloogia areng loob tulevikus senist veelgi paremad distantsõppevõimalused, mis on väga oluline arvestades saare geograafilist asukohta ja aeg-ajalt esinevaid liiklust takistavaid ebasoodsaid ilmastikutingimusi. Ka SWOT analüüs näitab, et kooli toimimise seisukohalt on väga tähtis transpordiühenduse säilimine ja paranemine saare ning mandri vahel. Hea ühendus aastaringselt aitaks kaasa nii personali leidmisele kui ka soodustaks huviharidust, sest usaldusväärne transport võimaldab Prangli õpilastel käia mandril huviringides ja mandri õpetajatel saare koolis tööl. Suhtlusvõimaluste parandamiseks võiks kaaluda vahetusõpilaste süsteemi Viimsi koolidega, mis annaks Prangli kooli õpilastele suures klassis õppimise kogemuse.

01.09.2023 seisuga õppis koolis 7 õpilast. Töötajate arv 7, sh 6 õpetajat (3,6 ametikohta). Õpetajate keskmine vanus 48 aastat. Prangli saare traditsioonilise elulaadi säilitamiseks on vajalik põhihariduse andmine koha peal.

Lähtudes eelmise arengukava perioodi õppeaastate sisehindamise kokkuvõtetest valmis Prangli Põhikooli sisehindamise aruanne 2017–2022, milles on välja toodud lisaks tugevustele järgnevad parendusvaldkonnad:

* Õppeprotsessi parendamiseks on vajalik sisehindamissüsteemi täiendamine, kus tulemustest kokkuvõtete tegemisel saab võrrelda tulemusi püstitatud eesmärkidega.
* Motiveerida olemasolevaid õpetajaid omandama õpetajakutset või leida uusi, kvalifitseerituid õpetajaid.
* Innustada õpetajaid osalema erialastel kursustel, mis tagavad kaasaegse õpikäsitluse ja koostöise õpetamise koolis.
* Jätkata senisest veel tihedamat koostööd ja ühisüritusi teiste Viimsi valla ja väikesaarte koolidega.
* IKT vahendeid tuleb jätkuvalt kaasajastada.
* Leida võimalusi personali füüsilise, vaimse ja sotsiaalse tervise toetamiseks.

SWOT analüüs:

|  |  |
| --- | --- |
| **TUGEVUSED** | **NÕRKUSED** |
| * **Individuaalne õpe, paindlikkus** * **Turvaline ja hubane õpikeskkond** * **Looduslähedus** * **Traditsioonid** * **Püsiv töötajaskond** | * **Piiratud suhtlemine, vähe õpilasi** * **Piiratud huvihariduse võimalused** * **Saare- ja mandrivaheline ühendus sõltub ilmast ja transpordivõimalustest** |
| **VÕIMALUSED** | **OHUD** |
| * **Vahetusõpilased** * **Eluruumid õpetajatele** * **Digivahendite kasutamine ja uuendamine** | * **Õpilaste arvu vähenemine** * **Raske leida kvalifitseeritud personali** |

# Väljakutsed

* Organisatsioonikultuur on põhiväärtustest lähtuv.
* Pädev ja motiveeritud personal.
* Õppetegevus põhineb nüüdisaegsel õpikäsitlusel: õpetamine lähtub õppijast.
* Koostöö erinevate huvigruppidega on mitmekesiseid võimalusi pakkuv.

# Prangli Põhikooli arenduse eesmärgid

1. Kooli juhtimine lähtub visioonist ja väärtustest.
2. Koolis toetatakse töötajate professionaalset arengut ja motivatsiooni.
3. Kõigi huvigruppide kaasamine tagab kooli jätkusuutliku arengu ja aitab väärtustada paikkonna kultuuripärandit.
4. Kaasaegne õpikäsitlus: õppe- ja kasvatustöö lähtub iga õpilase tugevustest, arenguvajadustest ja individuaalsest eripärast.
5. Eelarve kasutamine on sihipärane ja vajaduspõhine ning toetab arengueesmärkideni jõudmist.

Arengukava annab suunised visiooni saavutamiseks ja tegevuste kavandamiseks viies valdkonnas: eestvedamine ja juhtimine, personalijuhtimine, koostöö huvigruppidega, ressursside juhtimine ning õppe- ja kasvatusprotsess. Seatud eesmärkide saavutamiseks vajalikud tegevused ja eeldatavad tulemused on kirjeldatud tegevuskavas (Lisa1).

# Arengukava elluviimine ja uuendamise kord

Iga õppeaasta lõpus analüüsitakse sisehindamise käigus hetkeolukorda ning arengukava elluviimise tulemusi. Arengukava elluviimist koordineerib ja elluviimise eest vastutab direktor. Arengukava elluviimisse on kaasatud töötajad, lapsevanemad, pidaja ning huvigrupid ja koostööpartnerid. Analüüsi tulemused arutatakse läbi õppenõukogus, kes esitab vajadusel ettepanekud arengukava uuendamiseks.